བླངས་ཏེ་རང་གི་ལྕེ་ཐོག་ཏུ་བཞག་པས་ལྗགས་རྡོ་རྗེའི་འོད་ཟེར་གྱི་སྦུ་གུས་དྲངས་ཏེ་གསོལ་བས་ཟག་མེད་ཀྱི་བདེ་བས་རྒྱུད་ཚིམ་པར་བསམས་ལ། ཨོཾ་ཨཱཿཧཱུ་ྃཞེས་པས་མྱང་ཞིང་། ཨོཾ་སརྦ་ཏ་ཐཱ་ག་ཏ་ཨ་མྲྀ་ཏ་སྭ་ད་ན་བཛྲ་སྭཱ་བྷཱ་ཝ་ཨཱཏྨ་ཀོ྅ཧཾ། ཞེས་བརྗོད། ཐུན་མཚམས་སུ་གཏོར་མ་འབུལ་བར་འདོད་པས་གཏོར་མ་ནང་མཆོད་ཆུ་ཆང་གིས་སྦྱང་། བྱིན་གྱིས་བརླབ་པ་ནི་སྔར་གྱི་བདུད་རྩི་བྱིན་རླབས་ལྟར་བྱ། རང་གི་སྙིང་ག་ནས་འོད་ཟེར་འཕྲོས་པས་རང་བཞིན་གྱི་གནས་ནས་དཔལ་རྡོ་རྗེ་འཇིགས་བྱེད་ཆེན་པོ་མདུན་གྱི་ནམ་མཁར་བཛྲ་ས་མཱ་ཛཿཞེས་པས་སྤྱན་དྲང་། པདྨ་ཀ་མ་ལ་ཡེ་སྟྭཾ་གྱིས་གདན་ཕུལ། པད་སྐོར་སྔོན་དུ་འགྲོ་བས་རྡོ་རྗེ་ཐལ་མོ་ཁ་གྱེན་དུ་ཕྱེ་བའི་ཕྱག་རྒྱའི་མཐར་སེ་གོལ་གཏོགས་པ་དང་བཅས་པ་བྱས་ལ། ཨོཾ་ཧྲཱིཿཥྟྲཱིཿཝི་ཀྲྀ་ཏཱ་ན་ན་ཧཱུ་ྃཕཊ། སརྦ་བིགྷྣཱན་ཤ་ཏྲཱུཾ་མཱའ་ར་ཡ་ཨཾ་དཾ་བ་ལིཾ་གྲིཧྞ་པཱ་ཡ་ཁ་ཁ་ཁཱ་ཧི་ཁཱ་ཧི། ཞེས་ལན་གསུམ་མམ་ལྔའམ་བདུན་གྱིས་དབུལ། བཛྲ་བྷཻ་ར་ཝ་ཨརྒྷཾ་པྲ་ཏཱིཙྪ་སྭཱ་ཧཱ། པཱ་དྱཾ་པྲ་ཏཱི་ཙྪ་སྭཱ་ཧཱ། བཛྲ་པུཥྤེ་ཨཱཿཧཱུྃ། ནས། བཛྲ་ཤབྡ་ཨཱཿཧཱུ་ྃགི་བར་གྱིས་ཕྱི་མཆོད་དང། བཛྲ་བྷཻ་ར་ཝ་ཨོཾ་ཨཱཿཧཱུ་ྃགིས་བདུད་རྩི་འཐོར་ཞིང་ནང་མཆོད་དབུལ། དེ་ནས་ཌ་དྲིལ་སོགས་རོལ་ཆེན་བྱ་ཞིང་། གཟུགས་སྒྲ་ལ་སོགས་དྲུག་པོ་ནི། །ཞེས་སོགས་ཡིད་བྱུང་གི་མཆོད་པའི་གླུ་དང་། དུར་ཁྲོད་རྒྱན་གྱིས་རྣམ་བརྒྱན་པའི། །ཞེས་སོགས་ཀྱིས་བསྟོད་པའི་མཐར། གཤིན་རྗེའི་གཤེད་ཀྱི་ལྷ་ཚོགས་རྣམས། །མཆོད་སྦྱིན་གཏོར་མ་འདི་སྣོམས་ལ། །རྣལ་འབྱོར་བདག་ཅག་དཔོན་སློབ་ལ། །ནད་མེད་ཚེ་དང་དབང་ཕྱུག་དང་། །དཔལ་དང་གྲགས་དང་སྐལ་པ་བཟང་། །ལོངས་སྤྱོད་རྒྱ་ཆེན་ཀུན་འགྲུབ་ཅིང་། །ཞི་དང་རྒྱས་ལ་སོགས་པ་ཡི། །ལས་ཀྱི་དངོས་གྲུབ་བདག་ལ་སྩོལ། །དམ་ཚིག་ཅན་གྱིས་བདག་ལ་སྲུངས། །དངོས་གྲུབ་ཀུན་གྱི་སྟོང་གྲོགས་མཛོད། །དུས་མིན་འཆི་དང་ནད་རྣམས་དང་། །གདོན་དང་བགེགས་རྣམས་མེད་པར་མཛོད། །རྨི་ལམ་ངན་དང་མཚན་མ་ངན། །བྱ་བྱེད་ངན་པ་མེད་པར་མཛོད། །འཇིག་རྟེན་བདེ་ཞིང་ལོ་ལེགས་དང་། །འབྲུ་རྣམས་འཕེལ་ཞིང་ཆོས་འཕེལ་བ། །བདེ་ལེགས་ཐམས་ཅད་འབྱུང་བ་ཡི། །ཡིད་ལ་འདོད་པ་ཀུན་འགྲུབ་ཤོག །ཅེས་པས་ཕྲིན་ལས་བཅོལ། ལས་ཀྱི་གཤིན་རྗེ་ལ་གཏོར་མ་འབུལ་བར་འདོད་པས། སྔར་གྱི་ཕྱག་རྒྱ་དང་བཅས་པས། ཨོཾ་ཨཱཿཧཱུ་ྃཧོཿ གཏོར་མ་དགྲ་བགེགས་ཀྱི་ཤ་ཁྲག་གི་ཕུང་པོ་ཆེན་པོར་གྱུར། རང་གི་མདུན་དུ་པདྨ་དང་ཉི་མ་དང་མ་ཧེའི་སྟེང་དུ་ཡ་ལས་ཐོད་དབྱུག་ཡས་མཚན་པ། དེ་ལས་འོད་ཟེར་འཕྲོས། དགྲ་བགེགས་གདུག་པ་ཅན་ཐམས་ཅད་ཚར་བཅད་ཚུར་འདུས་ཐོད་དབྱུག་ལ་ཐིམ། དེ་ཡོངས་སུ་གྱུར་པ་ལས། ལས་ཀྱི་གཤིན་རྗེ་སྐུ་མདོག་ནག་པོ་ཞལ་གཅིག་ཕྱག་གཉིས་པ། མ་ཧེའི་གདོང་བ་ཅན། དམར་ཞིང་ཟླུམ་པའི་སྤྱན་གསུམ་དང་ལྡན་པ། ཕྱག་གཡས་ཐོད་དབྱུག་དང་གཡོན་ཞགས་པ་འཛིན་པ། སྐྲ་ཁམ་པ་གྱེན་དུ་གཟེངས་ཤིང་ལིངྒ་དམར་པོ་གྱེན་དུ་ལངས་པ། ལས་ཀྱི་གཤིན་རྗེའི་ཚོགས་དཔག་ཏུ་མེད་པས་བསྐོར་བ། དེའི་སྤྱིར་བོར་ཨོཾ། མགྲིན་པར་ཨཱཿ ཐུགས་ཀར་ཧཱུྃ། རང་གི་ཐུགས་ཀ་ནས་འོད་ཟེར་འཕྲོས་པས་ལྷོ་ཕྱོགས་རིམ་པ་བདུན་གྱི་ས་འོག །འཇིགས་རུང་གཤིན་རྗེའི་གྲོང་ཁྱེར་ལྕགས་མཁར་སྒོ་མེད་མུན་ཁང་ནག་པོ་ནས། འཆི་བདག་ལས་ཀྱི་གཤིན་རྗེ་འཁོར་དང་བཅས་པ་ཨོཾ་ཀཱ་ལ་རཱུ་པ་ས་པ་རི་ཝཱ་ར་ཨེ་ཧྱེ་ཧི། བཛྲ་ས་མཱ་ཛཿས་སྤྱན་དྲང་། ཛཿཧཱུ་ྃབཾ་ཧོཿས་གཉིས་སུ་མེད་པར་བསྟིམ། སླར་ཡང་རང་གི་སྙིང་ག་ནས་འོད་ཟེར་འཕྲོས་པས་དབང་གི་ལྷ་གཤིན་རྗེའི་གཤེད་རིགས་ལྔ་འཁོར་དང་བཅས་པ་བཛྲ་ས་མཱ་ཛཿས་སྤྱན་དྲང་། ཁྱེད་རྣམས་ཀྱིས་འདི་ལ་མངོན་པར་དབང་བསྐུར་དུ་གསོལ། ཞེས་གསོལ་བ་བཏབ་པས། དེ་རྣམས་ཀྱིས། ཨོཾ་བཛྲཱི་བྷ་ཝ་ཨ་བྷི་ཥིཉྩ་མཱཾ། ཞེས་གསུང་ཞིང་བུམ་པའི་ཆུས་སྤྱི་བོ་ནས་དབང་བསྐུར། སྐུ་གང་དྲི་མ་དག །ཆུའི་ལྷག་མ་ཡར་ལུད་པ་ལས་རྡོ་རྗེ་ནག་པོ་རྩེ་ལྔ་པས་དབུར་བརྒྱན། ཨོཾ་ཀཱ་ལ་རཱུ་པ་ས་མ་ཡ་སྟཱཾ་གྱིས་དམ་ལ་གཞག །ཨོཾ་ཀཱ་ལ་རཱུ་པ་གྲྀཧྞེ་དཾ་བཛྲ་པུཥྤེ་ཨཱཿཧཱུྃ། བཛྲ་ངྷུ་པེ་ཨཱཿཧཱུྃ། སོགས་ནས། ཤབྡ་ཨཱ་ཧཱུ་ྃགི་བར་གྱིས་ཕྱི་མཆོད་དབུལ། ཨོཾ་ཀཱ་ལ་རཱུ་པ་སརྦ་བིགྷྣཱན་ཤ་ཏྲཱུཾ་མཱ་ར་ཡ་ཨི་དཾ་བ་ལིཾ་གྲྀཧྣ་པཱ་ཡ་ཁ་ཁ་ཁཱ་ཧི་ཁཱ་ཧི། ཞེས་ཕྱག་རྒྱ་དང་བཅས་པ་ལན་གསུམ་མམ་བདུན་གྱིས་གཏོར་མ་དབུལ། ཨོཾ་ཀཱ་ལ་རཱུ་པ་ཨོཾ་ཨཱཿཧཱུྃ། ཞེས་པས་ནང་མཆོད་འཐོར། འཆི་བདག་ལས་ཀྱི་གཤིན་རྗེ་ནག་པོ་འཁོར་དང་བཅས་པ་ཁྱེད་རྣམས་མཆོད་སྦྱིན་གྱི་གཏོར་མ་རྒྱ་ཆེན་པོ་འདི་བཞེས་ལ། རྩ་བརྒྱུད་ཀྱི་བླ་མ་དམ་པ་རྣམས་དང་། འཇམ་དཔལ་གཤིན་རྗེའི་གཤེད་ཀྱི་བཀའ་དང་དམ་ལས་མ་འདའ་བར་སངས་རྒྱས་ཀྱི་བསྟན་པ་སྲུངས། དཀོན་མཆོག་གི་དབུ་འཕང་བསྟོད། དགེ་འདུན་གྱི་སྡེ་སྐྱོངས། རྣལ་འབྱོར་པ་བདག་ཅག་འཁོར་དང་བཅས་པའི་འགལ་རྐྱེན་སོལ། མཐུན་རྐྱེན་སྒྲུབས། བདག་ལ་སྡང་ཞིང་གདུག་བའི་སེམས་འཆང་བའི་དགྲ་བགེགས་ལོག་འདྲེན་ཐམས་ཅད་ད་ལྟ་ཉིད་དུ་བསད་ཅིང་བསྒྲལ་བའི་ཕྲིན་ལས་མཛོད་ཅིག །ཅེས་བརྗོད་ཅིང་ཐལ་མོ་བརྡབ། དེ་ནས་རྡོ་རྗེ་དྲིལ་བུ་འཛིན་པས་བསྟོད་ཅིང་བསྐུལ་བ་ནི། ཡ། འཆི་བདག་ནག་པོ་ལྷོ་ཕྱོགས་ཀྱི། །རིམ་པ་བདུན་གྱི་ས་འོག་ནས། །སྲོག་ལ་རྔམ་པའི་གཤིན་རྗེ་ནི། །ནག་པོ་མ་ཧེའི་གདན་སྟེངས་སུ། །ཡ་ལས་བྱུང་བའི་དབྱུག་པ་ནི། །ཐོད་པས་མཚན་པ་ལས་བྱུང་བ། །གཏིང་ནས་ཁྲོས་པ་མ་ཧེའི་གདོང་། །ཟ་བྱེད་ཞལ་གདངས་མཆེ་བ་གཙིགས། །ཁྲོས་བའི་སྤྱན་རྩ་དམར་པོ་འཁྲུགས། །སྐྲ་སེར་སྨ་ར་གྱེན་དུ་བརྫེས། །ལག་གཡོན་ཞགས་པས་དགྲ་བགེགས་འཆིངས། །ལག་གཡས་དབྱུག་པས་རྡུལ་དུ་རློག །ཆོས་ཀྱི་རྒྱལ་པོ་གཤིན་རྗེའི་ཚོགས། །བྲན་དང་བཅས་པའི་དུས་ལ་བབ། །ཤ་ཆེན་ཁྲག་ཞག་ཆེན་པོ་ཡི། །གཏོར་མ་རྒྱ་མཚོ་མཆོད་པར་བཞེས། །རྒྱལ་བས་བསྒོས་པའི་དམ་ཚིག་དང་། །སྙིང་རྗེས་དགྲ་བགེགས་མྱུར་དུ་སྒྲོལ། །སྡང་བའི་དགྲ་དང་གནོད་པའི་བགེགས། །བདུད་དང་བར་དུ་གཅོད་པ་རྣམས། །ཟུངས་ཤིག་ཆིངས་ཤིག་རྣམ་པར་སྡོམས། །ཁུག་ཅིག་དྲོངས་ཤིག་དབང་དུ་སྡུས། །སོད་ཅིག་སྐྲོད་ཅིག་བརླག་པར་གྱིས། །ཆོད་ཅིག་ནོན་ཞིག་རྨུགས་པར་གྱིས། །ཐུལ་ཞིག་ཆོམས་ཤིག་རྣམ་པར་ཤིགས། །རྡུལ་ཕྲན་ཙམ་ཡང་མེད་པར་མཛོད། །ཨོཾ་ཀཱ་ལ་རཱུ་པ་དགྲ་བགེགས་མཱ་ར་ཡ་ཧཱུ་ྃཕཊ། ཅེས་བརྗོད། དེ་ནས་ཡི་གེ་བརྒྱ་པ་ལན་གསུམ་བརྗོད། མ་འབྱོར་པ་དང་ཉམས་པ་དང་། །གང་ཡང་བདག་རྨོངས་བློ་ཡིས་ནི། །བགྱིས་བ་དང་ནི་བགྱིད་སྩལ་བ། །དེ་ཀུན་མགོན་པོས་བཟོད་པར་མཛོད། །ཅེས་པས་ལྷག་ཆད་ཁ་བསྐང་ཞིང་ནོངས་པ་བཟོད་པར་གསོལ། ཨོཾ་ཁྱེད་ཀྱིས་སེམས་ཅན་དོན་ཀུན་མཛད། །རྗེས་སུ་མཐུན་བའི་དངོས་གྲུབ་སྩོལ། །སངས་རྒྱས་ཡུལ་དུ་གཤེགས་ནས་ཀྱང་། །སླར་ཡང་འབྱོན་པར་མཛད་དུ་གསོལ། །ཨོཾ་བཛྲ་བྷཻ་ར་ཝཱ་ཡ་བཛྲ་མུཿ ཞེས་པས་འཇིག་རྟེན་ལས་འདས་པའི་གཏོར་མགྲོན་གྱི་ཡེ་ཤེས་པ་རང་བཞིན་གྱི་གནས་སུ་གཤེགས། ཨོཾ་ཀཱ་ལ་རཱུ་པ་ས་པ་རི་ཝཱའ་ར་གཙྪ། ཞེས་པས་ལས་ཀྱི་གཤིན་རྗེ་རང་གནས་སུ་གཤེགས་པར་བསམ། རང་གི་ཐུགས་ཀ་ནས་འོད་ཟེར་འཕྲོས་པས་སྣོད་བཅུད་ཐམས་ཅད་འོད་དུ་ཞུ་ནས་སྲུང་བའི་འཁོར་ལོ་ལ་ཐིམ། དེ་དུར་ཁྲོད་བརྒྱད་ལ། དེ་ཐོད་པའི་གུར་ཁང་ལ། དེ་རང་ཉིད་ལ། ཞལ་ཕྱག་ལྷག་མ་རྣམས་འོད་དུ་ཞུ་ནས་རྩ་བའི་ཞལ་ཕྱག་ལ་ཐིམ་པས། རང་ཉིད་རྡོ་རྗེ་འཇིགས་བྱེད་དཔའ་བོ་གཅིག་པར་གསལ་བའི་མིག་ཏུ་ཀྵཱིཾ། རྣ་བར་ཛྲཱིཾ། སྣར་ཁཾ། ལྕེ་གཾ །དཔྲལ་བར་ྈྐཾ། ལྟེ་བར་སཾ། སྤྱྀ་བོར་ཨོཾ། མགྲིན་པར་ཨཿ ཐུགས་ཀར་ཧཱུ་ྃཡིག་གིས་མཚན་པར་གྱུར། ཅེས་བརྗོད་ཅིང་བསམ། ཁ་ཟས་ཀྱི་རྣལ་འབྱོར་ནི། རྒྱས་པར་བདུད་རྩི་བྱིན་རླབས་ལྟར་རམ། བསྡུ་ན། ཨོཾ་ཨཱཿཧཱུ་ྃཧོཿ ཞེས་པས་བྱིན་གྱིས་བརླབ། ཁ་ཟས་ཀྱི་ངོ་བོ་བདུད་རྩི་ལ་རྣམ་པ་དགྲ་བགེགས་ཀྱི་ཤ་ཁྲག་ཏུ་གསལ་བ། ཕྱག་གཡོན་པའི་ཐོད་པར་བླུགས་ནས་གཡས་པའི་གྲི་གུག་གིས་དཀྲུགས་ཤིང་གསོལ་བས། སྙིང་ག་ན་བཞུགས་པའི་ཡེ་ཤེས་སེམས་དཔའ་དང་། ལྷག་མས་ལྟེ་བ་ན་ལས་ཀྱི་གཤིན་རྗེ་འཁོར་བཅས་ཡོད་པ་མཉེས་ཤིང་ཚིམ་པར་བསམས་ལ་ལོངས་སྤྱད། ཁྲུས་ཀྱི་རྣལ་འབྱོར་ནི། དབང་གི་སྐབས་ལྟར་བསམ་ཞིང་ཡི་གེ་བརྒྱ་པ་བཟླས་ལ་ཁྲུས་བྱས་པས་སྡིག་པ་དག་པར་བསམ། ཉལ་བའི་རྣལ་འབྱོར་ནི། རང་དམ་ཚིག་སེམས་དཔའ་ཐུགས་ཀའི་འཇམ་དཔལ་ཡེ་ཤེས་སེམས་དཔའ་ལ་ཐིམ། དེ་རྡོ་རྗེ་ལ། དེ་ཏིང་ངེ་འཛིན་སེམས་དཔའ་ཧཱུ་ྃཡིག་ལ་ཐིམ། ཞབས་ཀྱུ་ཧ་ལ། ཧ་ཁོག་པ་ལ། དེ་ཟླ་ཚེས་ལ། དེ་ཐིག་ལེ་ལ། དེ་ནཱ་ད་ལ། ནཱ་དའང་སྟོང་པར་གྱུར་པའི་ངང་ལ་ཉལ་ལོ། །ནངས་པར་ལྡང་བའི་ཚེ་ཧཱུ་ྃཞེས་བརྗོད་པའི་སྒྲས་བསྐུལ་ནས། རྡོ་རྗེ་འཇིགས་བྱེད་ཀྱི་སྐུར་ལངས་ལ། དེའི་ང་རྒྱལ་དང་མ་བྲལ་བས་སྤྱོད་ལམ་གྱི་བྱ་བ་ཐམས་ཅད་ལ་འཇུག་པར་བྱའོ། །དེའང་གཟུགས་སུ་སྣང་བ་ཐམས་ཅད་སྣང་སྟོང་དབྱེར་མེད་ཀྱི་རྡོ་རྗེ་འཇིགས་བྱེད་ཀྱི་སྐུ་དང་། སྒྲ་ཐམས་ཅད་གྲག་སྟོང་དབྱེར་མེད་སྔགས་ཀྱི་རང་སྒྲ་དང་། དྲན་རྟོག་ཐམས་ཅད་ཡེ་ཤེས་ཀྱི་ཆོ་འཕྲུལ་དུ་བསམས་ལ། གང་ལའང་སྡང་ཞེན་དང་ཉམ་ང་བག་ཚ་མེད་པར་ལོངས་སྤྱོད། ཐུན་གྱི་མཐར། དགེ་བ་འདི་ཡིས་མྱུར་དུ་བདག །འཇམ་དཔལ་ཁྲོ་བོ་འགྲུབ་གྱུར་ནས། །འགྲོ་བ་གཅིག་ཀྱང་མ་ལུས་པ། །དེ་ཡི་ས་ལ་འགོད་པར་ཤོག །སེམས་ཅན་ཐམས་ཅད་བདེ་གྱུར་ཅིག །སེམས་ཅན་ཐམས་ཅད་སྐྱོན་མེད་པར། །གང་གི་ལམ་གྱིས་གྲོལ་འགྱུར་བ། །དེ་ཡིས་སངས་རྒྱས་མྱུར་ཐོབ་ཤོག །བགེགས་དང་ལོག་པར་འདྲེན་པ་རྣམས། །གདུལ་དཀའ་འདུལ་བྱེད་དཔའ་བོ་ནི། །ཤིན་ཏུ་གཏུམ་པའི་ཁྲོ་གཟུགས་ཀྱིས། །མ་རུངས་པ་རྣམས་ཚར་གཅོད་ཤོག །ཅེས་བསྔོ་བ་དང་སྨོན་ལམ་བཀྲ་ཤིས་ཀྱི་ཚིགས་སུ་བཅད་པ་སྐབས་སུ་བབ་ཅིང་འབྲེལ་ཆགས་པ་དང་བཅས་པས་མཐའ་བརྒྱན་པར་བྱའོ། །དེ་ལྟར་མཉམ་རྗེས་ཀྱི་སྒོ་ནས་རྣལ་འབྱོར་ལ་བརྩོན་པར་ཉམས་སུ་བླངས་པས་གནས་སྐབས་སུ་ལས་བཞིའི་ཕྲིན་ལས་ཐམས་ཅད་འབད་མེད་དུ་འགྲུབ་ཅིང་། ཁྱད་པར་དུ་ཡང་བདུད་དང་གཤིན་རྗེའི་གཡུལ་ལས་རྣམ་པར་རྒྱལ་བར་འགྱུར་ལ། མཐར་ཐུག་རྡོ་རྗེ་འཇིགས་བྱེད་ཆེན་པོའི་གོ་འཕང་མྱུར་དུ་ཐོབ་པར་འགྱུར་བ་ནི་ངེས་པ་ཡང་དག་པའོ། །ཀ་ཡེ་གྲོགས་དག་དུས་དགྲའི་དབང་པོ་འདི། །རྣལ་འབྱོར་གང་གིས་དྲན་དང་བསྒོམས་གྱུར་ན། །དེ་ཡི་མདུན་སར་རྡོ་རྗེ་ཁྲོ་བོའི་ཚོགས། །ལག་ཆ་ལྷུང་ཞིང་བདུད་དང་གཤིན་རྗེའི་དཔུང་། །དུས་མེའི་ཁྲོད་དུ་ལྟུང་བའི་བུང་བ་ལྟར། །འགྱུར་ཞེས་བསླུ་མེད་རྒྱལ་བའི་བཀའ་ལས་བྱུང་། །དེ་ཕྱིར་འདི་འདྲའི་ལྷ་མཆོག་དབང་པོ་ཡི། །ཏིང་འཛིན་རྩེ་གཅིག་བསྒོམ་པའི་སྐལ་བཟང་མཆོག །དྲེགས་བྱེད་རྒྱ་མཚོའི་སྲོག་སྙིང་བཅུད་བསྡུས་ནས། །འདི་ཡི་རྡོ་རྗེའི་སྔགས་སུ་བྱིན་བརླབས་ནས། །བཟླས་པ་ཙམ་གྱིས་ལས་བཞིའི་ཕྲིན་ལས་རྣམས། །ཐོགས་མེད་སྒྲུབ་ནུས་འདི་ཡིས་ངོ་མཚར་རྨད། །ཨེ་མ་སྙིང་དབུས་མུན་ཆེན་སེལ་བ་དང་། །དུས་མཚན་དུས་དགྲའི་གཡུལ་ལས་རྒྱལ་འདོད་ན། །འཇམ་དཔལ་ཁྲོ་བོ་འཇིགས་རུང་མ་ཧེའི་ཞལ། །གང་འདི་བསྒོམ་པར་མི་བྱེད་ཐབས་གཞན་ཅི། །དེ་སྐད་མ་ཧེའི་ཞལ་གྱི་རྣལ་འབྱོར་པ། །རྭ་ཆེན་ལོ་ཙཱའི་སྙན་བརྒྱུད་གདམས་པའི་གཏེར། །ད་ལྟ་གངས་ཅན་འདི་ན་བློ་གསལ་ཞེས། །བསེ་རུ་ལྟ་བུ་གཅིག་པུར་རྒྱུ་བས་སྦྱར། །ཞེས་དཔལ་རྡོ་རྗེ་འཇིགས་བྱེད་ཆེན་པོ་གཙོ་བོ་ཞལ་ཕྱག་ཡོངས་སུ་རྫོགས་པ་དཔའ་བོ་གཅིག་པར་གྲགས་པའི་སྒྲུབ་ཐབས་བདུད་ལས་རྣམ་པར་རྒྱལ་བའི་བཞད་སྒྲ་ཞེས་བྱ་བ་འདི་ནི། དད་པ་དང་སྐལ་བར་ལྡན་པའི་རྡོ་རྗེའི་སློབ་བུ་ལས་དང་པོ་པ་རྣམས་ལ་ཕན་པར་བསམས་པ་དང་། ཁྱད་པར་འ་ཞཱའི་རྡོ་རྗེ་འཛིན་པ་ཆེན་པོ་རྗེ་མཁྱེན་བརྩེའི་དབང་ཕྱུག་བསྟན་པའི་རྒྱལ་མཚན་དཔལ་བཟང་པོས་གསེར་གྱི་མཎྜལ་དང་བཅས་པས་ཆེད་དུ་བསྐུལ་ཞིང་ཡི་གེའི་རྐྱེན་སྦྱར་བ་ལ་བརྟེན་ནས། གཤིན་རྗེའི་གཤེད་ཀྱི་རྣལ་འབྱོར་པ་བློ་གསལ་རྒྱ་མཚོ་གྲགས་པ་རྒྱལ་མཚན་དཔལ་བཟང་པོས། རྭ་ཆེན་ལོ་ཙཱ་བས་མཛད་པའི་གཙོ་བོའི་སྒྲུབ་ཐབས་དྲི་མེད་སྣང་བ་གཞིར་བཞག །ཚིག་རིས་ཅུང་ཟད་རྒྱས་པར་ལྷ་བཅུ་གསུམ་མའི་སྒྲུབ་ཐབས་ཡིད་བཞིན་གཏེར་མཛོད་ཀྱིས་ཁ་བསྐང་། མེད་དུ་མི་རུང་བའི་སྙན་བརྒྱུད་ཟབ་མོའི་མན་ངག་གིས་མཐའ་བརྒྱན་ནས་ཤངས་སྟོད་སྲེག་ཤིང་རིན་ཆེན་སྒོང་གི་དགོན་པར་ལེགས་པར་སྦྱར་བ་འདིས་ཀྱང་། བསྟན་པ་རིན་པོ་ཆེ་དར་ཞིང་རྒྱས་ལ་ཡུན་རིང་དུ་གནས་པར་གྱུར་ཅིག། །།སརྦ་དཱ་ཀ་ལྱཱཎ་བྷ་བ་ཏུ།། །། བཅུག་ཐེངས་ལྔ་པ།